Vyhodnotenie medzirezortného pripomienkového konania

	Ministerstvo financií predložilo Návrh východísk na pripomienkovanie všetkým rozpočtovým kapitolám, vyšším územnosprávnym celkom, Združeniu miest a obcí Slovenska. Rozhodujúce pripomienky (s dôrazom na špecifikáciu dodatočných požiadaviek na rozpočet)  sú uvedené v osobitnej časti. 

	Ministerstvo financií uskutočnilo s väčšinou rozpočtových kapitol osobitné prerokovanie ich pripomienok. Uvedené prerokovania sa sústredili na upresnenie pripomienok, resp. podrobnejšie oboznámenie kapitol s prístupom MF SR ku kvantifikácii navrhovaných limitov výdavkov. Aj napriek tomu, že uvedené rokovania viedli vo viacerých prípadoch k vyriešeniu pripomienok rozpočtových kapitol, viaceré rozpočtové kapitoly trvajú na svojich požiadavkách. Preto sa materiál predkladá na rokovanie orgánov vlády s rozpormi.  

Stanovisko MF SR k pripomienkam kapitol k návrhu uznesenia vlády:

K rozporným stanoviskám týkajúcich sa opatrení v mzdovej oblasti: 

Ministerstvo spravodlivosti zásadne nesúhlasí s úlohou č. C.7 v časti neuplatnenia  14. platu pre sudcov. Súčasne nesúhlasí s realizáciami úloh uznesenia vlády SR v bodoch C.2 a C.13 týkajúcich sa neuplatnenia ďalšieho platu vrátane valorizácie týchto platov pre zamestnancov štátnej služby a verejnej služby v rezorte spravodlivosti. 
MF SR trvá na návrhoch a konštatuje, že v návrhu východísk sa uvažuje s valorizáciou platov zamestnancov vo výške 5 % od 1. júla 2004.

Generálna prokuratúra navrhuje prehodnotiť návrh na realizáciu úlohy C.14. neuplatniť v roku 2004 ďalší plat prokurátorom za mesiac november.
MF SR trvá na svojom návrhu.

Ministerstvo vnútra SR nesúhlasí s posunom termínu účinnosti zvýšenia hodnostných príplatkov uplatňovaného v zmysle zákona č. 315/2001 Z. z. o Hasičskom a záchrannom zbore.
MF SR trvá na svojom návrhu.

Ostatné pripomienky k uzneseniu vlády:	
	
Ministerstvo práce, sociálnych vecí a rodiny rozporuje gestorstvo pri úlohe C.1. 
	MF SR konštatuje, že zákon č. 180 /1990 o zmenách predpisov v nemocenskom a sociálnom zabezpečení... z hľadiska pôsobnosti spadá pod rezort MPSVR SR. Zo skutočnosti, že výška výdavkov na rekreáciu sa určuje v rámci štátneho rozpočtu, nemožno odvodzovať, že by malo MF SR pripraviť novelu zákona.  Preto  MF SR trvá na pôvodnom určení gestorstva úlohy C.1. 

	Ministerstvo práce, sociálnych vecí a rodiny rozporuje gestorstvo v úlohe C.3.
MF SR odporúča ponechať gestorstvo. Konštatuje, že vecná príslušnosť k zákonu č.120/1993 Z.z. vyplýva z kompetenčného zákona č. 575/2001 Z.z.

	Ministerstvo vnútra zásadne nesúhlasí s úlohou č. C.5:
	MF SR odporúča do definitívneho vyriešenia postavenia krajských a okresných úradov nerealizovať presun kompetencií a v tomto smere upresňuje úlohu C.5.

Ministerstvo zahraničných vecí namieta úlohu C.12. (výšku odvodu dividend SSDZ) .
MF SR trvá na svojom návrhu.

Ministerstvo obrany požadovalo v nadväznosti na úlohu C. 18 osobitný postup pri schvaľovaní rozpočtu kapitoly (do 17. septembra 2003). 
MF SR súhlasí s čiastočným posunutím termínu (do 15. augusta) s tým, že MO SR bude pri rozpracovaní podrobného rozpočtu dôsledne rešpektovať nielen celkový limit výdavkov kapitoly, ale aj určené záväzné ukazovatele kapitoly. Tento prístup sa prejavil v novej úlohe C.10.

V záujme zjednoznačnenia zámerov, formulovaných v texte východísk, sa dopĺňa návrh uznesenia vlády o nové úlohy (doteraz formulované v texte východísk):

Vláda ukladá:

ministrovi vnútra
C.6 predložiť na rokovanie vlády návrh novely zákona č. 315/2001 Z.z. o Hasičskom a záchrannom zbore v znení neskorších predpisov s cieľom neuplatniť v roku 2004 ďalší plat a súčasne posunúť termín účinnosti § 112 (hodnostný príplatok) od 1. januára 2005
V termíne 30. 6.20O3

Ministerstvo hospodárstva pri prerokovaní návrhu východísk, s cieľom vytvoriť podmienky pre dodržanie limitu dotácií nefinančným subjektom, navrhlo do ukladacej časti nasledovnú úlohu:

podpredsedovi  vlády a ministrovi hospodárstva 

C.9.  prehodnotiť poskytovanie  finančných  prostriedkov štátneho rozpočtu do oblasti uhoľného baníctva  z  kapitoly  Ministerstva hospodárstva  SR a  v  prípade legislatívnych bariér pripraviť návrh noviel právnych predpisov, ktoré zabezpečia efektívnejšie využívanie prostriedkov štátneho rozpočtu
          do 30. júna 2003

	Ministerstvo financií v nadväznosti na problematiku financovania sociálnych potrieb príslušníkov ozbrojených síl a zložiek prostredníctvom osobitných účtov (podrobnejšie viď príloha č. 3 východísk) navrhuje v ukladacej časti nasledovnú úlohu: 

ministrovi obrany
ministrovi vnútra
C.15. prijať opatrenia  na  zabezpečenie  krytia  potrieb v  oblasti  nemocenského, úrazového a výsluhového zabezpečenia a služieb sociálneho zabezpečenia zo zdrojov osobitných účtov kapitol ozbrojených síl a zložiek, bez uplatňovania príspevku zo štátneho rozpočtu na uhrádzanie rozdielov medzi príjmami a výdavkami týchto účtov, vrátane predloženia návrhu novely zákona č. 328/2002 Z. z. o  sociálnom zabezpečení policajtov a  vojakov a  o zmene a  doplnení niektorých zákonov v znení neskorších predpisov
         do 30.  júna 2003

Stanovisko MF SR k pripomienkam kapitol týkajúcich sa kvantifikácie príjmov, resp. výdavkov:

Pripomienky rezortov sa sústredili najmä na zdôvodnenie zvýšenia navrhovaného limitu výdavkov (spolu o viac ako 30 mld Sk). Ministerstvo financií vo vyhodnotení pripomienkového konania osobitne nereaguje na všetky požiadavky na zvýšenie výdavkov rozpočtových kapitol. V zdôvodnení svojho stanoviska by muselo zopakovať argumentáciu, ktoré je predmetom východísk zostavenia návrhu štátneho rozpočtu.  Ak zaujalo MF SR stanovisko, je napísané kurzívou.

Rozpočtové kapitoly pokračujú v praxi, keď na každú novú úlohu požadujú vyčleniť osobitný objem výdavkov bez toho, aby sa snažili prehodnotiť limit výdavkov s prihliadnutím na priority kapitoly. Napr. NKÚ pri limite výdavkov v objeme 134,6 mil. Sk požaduje osobitne riešiť rast výdavkov v objeme 60 tis. Sk.

Stanovisko MF SR k viackrát sa opakujúcim pripomienkam kapitol týkajúcich sa vybraných kategórií výdavkov štátneho rozpočtu:

Príspevok na nemocenské:
	Ministerstvo financií žiadnej rozpočtovej kapitole osobitne nevyčlenilo limit výdavkov z titulu vyplácania príspevku na nemocenské. Konštatuje, že v dôsledku práceneschopnosti zamestnancov dochádza k úspore výdavkov na mzdy a platy, resp. poistné. Tým sa vytvára priestor pre zabezpečenie výdavkov na príplatok k príspevku na nemocenské. Ministerstvo financií bude rozpočtovými opatreniami umožňovať presuny prostriedkov z miezd a platov a výplatu príspevku na nemocenské.

Príspevok na odchodné
	Ministerstvo financií žiadnej rozpočtovej kapitole osobitne nevyčlenilo príspevok na odchodné. MF SR vychádza z toho, že uvoľnené miesto sa bezprostredne neobsadí novým pracovníkom, čím dôjde k úspore miezd. Rozpočtová kapitola má priestor na riešenie týchto výdavkov prerozdelením limitu na tovary a ďalšie služby. 

	Zvýšenie výdavkov na tovary a ďalšie služby z dôvodu zvýšenia počtu pracovníkov na administratívne potreby v súvislosti so vstupom do EÚ 

	Ministerstvo financií z dôvodu zvýšenia počtu pracovníkov zvýšilo príslušným rozpočtovým  kapitolám výdavky na tovary a ďalšie služby spolu o 80 mil. Sk. 

	Stanovisko MF SR k pripomienkam týkajúcich sa mzdovej problematiky a počtu zamestnancov:

Rozpočtové kapitoly vo svojich pripomienkach uplatňovali požiadavku zvýšenia finančných prostriedkov na mzdy a platy, vrátane zvýšenia počtu zamestnancov  predovšetkým v súvislosti s požiadavkami finančného zabezpečenia:
-	pripravovanej legislatívnej normy odmeňovacieho predpisu – zákona č. 73/1998 Z.z. o štátnej službe príslušníkov Policajného zboru, SIS, Zboru väzenskej a justičnej stráže SR a Železničnej polície;
-	zvýšenia počtu zamestnancov štátnej služby, verejnej služby, resp. početných stavov príslušníkov, hasičov v súvislosti s prijímanými novými úlohami,  platnými uzneseniami vlády SR, prijímanými zákonmi, ktoré neboli štátnym rozpočtom v predchádzajúcich rokoch zabezpečené;
-	lepšieho ohodnotenia zamestnancov rozpočtovej a príspevkovej sféry, realizácie vyššej valorizácie platov zamestnancov,  resp. realizácie ďalšieho platu;
-	zabezpečenia nových kapacít rekonštruovaných väzníc z dôvodu vyššieho počtu odsúdených, resp. dobudovaných zariadení sociálnych služieb, opatrovateľskej služby a pod. ;

MF SR trvá na návrhoch zapracovaných do východísk štátneho rozpočtu na rok 2004 a poukazuje na skutočnosť, že ani jeden rezort iniciatívne neprejavil návrh na zníženie limitu počtu zamestnancov vo svojej rozpočtovej kapitole.

	Stanovisko MF SR k pripomienkam rozpočtových kapitol týkajúcich sa vzťahov s Európskou úniou:

	V rámci pripomienkového konania boli prednesené nasledovné pripomienky všeobecného charakteru:

-	zabezpečenie zvýšenia limitu výdavkov jednotlivých kapitol o účelové prostriedky určené na spolufinancovanie povstupových príjmov z ES,
-	zabezpečenie prevádzkových,  administratívnych a mzdových nákladov na vybudovanie, resp. dobudovanie implementačných a platobných agentúr (napr. platobná agentúra na MP SR) a postačujúcej administratívnej kapacity,
-	zabezpečenie dodatočných výdavkov na implementáciu acquis v príslušnej oblasti.

V oblasti predvstupovej pomoci  boli vznesené pripomienky k spolufinancovaniu zo štátneho rozpočtu k predvstupovým fondom ISPA a PHARE. Nároky jednotlivých kapitol prevyšujú predpokladané spolufinancovanie pre ISPA – oblasť dopravy a spolufinancovanie pre PHARE, ktoré sú rozličné od údajov poskytnutých odborom Národného fondu.

Pri záručnej sekcii EAGGF sa vyskytli nasledovné sporné body:

-	nesúhlas s presunom 20 % z ročného záväzku rozvoja vidieka na priame platby,
-	nesúhlas s doplácaním priamych platieb do úrovne 40 % priemeru ES 15, navrhuje sa 55 %,
-	zabezpečenie dodatočných výdavkov v rámci kapitoly MP SR na tzv. štátnu pomoc na podporné tituly, ktoré nie sú oprávnené na financovanie z ES (napr. tovarové záložné listy). Ide o možnosť, ktorá bola vynegociovaná v rámci negociačnej kapitoly 7 – Poľnohospodárstvo.

V oblasti štrukturálnych operácií boli zaslané nasledovné otázky:

-	zabezpečenie uvedenia výpočtov v EUR z dôvodu porovnateľnosti
-	vysvetlenie princípu doplnkovosti.

	Vyhodnotenie konkrétnych pripomienok rozpočtových kapitol k problematike vzťahov s Európskou úniou je súčasťou vyhodnotenia medzirezortného pripomienkového konania. 

Ministerstvo financií premietlo v návrhu východísk niektoré zmeny.
 Časť z nich vyplynula z upresnených makroekonomických východísk.
 V nadväznosti na posúdenie stanovísk rozpočtových kapitol a uskutočnených rokovaní sa realizovali najmä nasledovné zmeny v kvantifikácii limitov:
-	znížil sa predpokladaný objem prostriedkov z osobitných účtov ozbrojených zložiek o 500 mil. Sk,
-	z dôvodu zvýšenia počtu pracovníkov zvýšilo príslušným rozpočtovým  kapitolám výdavky na tovary a ďalšie služby spolu o 80 mil. Sk,
-	zvýšil sa objem platieb štátu do zdravotných poisťovní a limit kapitálových výdavkov do zdravotníctva, aby sa dosiahol medziročný rast o 7,5 %,
-	ministerstvu hospodárstva sa zvýšil limit výdavkov a limit príjmov  o 10 mil. Sk,
-	splátka návratných finančných výpomocí od zdravotných poisťovní sa rozpočtuje vo výške splátkových kalendárov.

Po premietnutí týchto úprav dosahuje rezerva na prioritné projekty a výdavky 5,1 mld Sk. 

Jednotlivé rozpočtové kapitoly vo svojich stanoviskách upozornili najmä na nasledujúce okruhy otázok: 

	Kancelária Národnej rady
	Konštatuje, že navrhované limity výdavkov na rok 2004 nebudú postačovať na zabezpečenie bezporuchového chodu kancelárie v oblasti kapitálových výdavkov a v oblasti bežných výdavkov. Požaduje zvýšiť bežné výdavky o 17,0 mil. Sk (zahraničné pracovné cesty poslancov 7 mil. Sk a prevádzka objektu na západnej terase Bratislavského hradu 10 mil. Sk). 
	MF SR odporúča zabezpečiť požiadavky v objeme 7 mil. Sk v rámci limitu výdavkov a konštatuje, že na prevádzku  objektu boli zvýšené prostriedky už v roku 2003 o takmer 8,4 mil. Sk.
	V kapitálových výdavkoch požaduje na rekonštrukciu paláca Bratislavský hrad vyčleniť 250 mil. Sk. 
MF SR odporúča realizáciu uvedenej investičnej akcie posúdiť v rámci použitia rezervy na prioritné projekty a výdavky. 

	Kancelária prezidenta SR
	Limit mzdových výdavkov rozporuje v objeme 1,7 mil. Sk, a to aj pri nezmenenom počte pracovníkov. 
	Upozorňuje na to, že v transferoch nie sú zapracované náklady na prípadný doživotný plat súčasného prezidenta republiky vo výške 210 tis. Sk a na odchodné zamestnancov pri odchode do dôchodku vo výške 1,2 mil. Sk.
	MF SR zvýšilo rozpočet kapitoly KP SR o 210 tis. Sk s účelovým určením – prípadný doživotný plat prezidenta v roku 2004. 
	Kapitálové výdavky nezohľadňujú uvažovanú rekonštrukciu verejnej časti záhrady pri Prezidentskom paláci (30 mil. Sk) a vybudovanie bezpečnostného plotu pri rezidencií vrátane rekultivácie pozemku (20 mil. Sk). MF SR odporúča realizáciu uvedenej investičnej akcie posúdiť v rámci použitia rezervy na prioritné projekty a výdavky, pričom upozorňuje, že verejná časť záhrady pri prezidentskom paláci nie je majetkom štátu.

	Úrad vlády SR 
	K návrhu východísk... nepredložil pripomienky.

	Kancelária verejného ochrancu práv
	
           Požaduje naplniť schválenú systemizáciu z roku 2002 zo súčasných 24 pracovných miest na 41 a nadväzne na to i objem výdavkov na mzdy a platy. Súčasne požaduje zvýšenie výdavkov na tovary a ďalšie služby (platenie nájomného a služieb), zariadenie priestorov pre nových zamestnancov, poštovné a iné. Kapitálové výdavky požaduje zvýšiť na nákup techniky pre novoprijatých zamestnancov.
           MF SR zvýšenie kapitálových výdavkov z 2,5 mil. Sk na 4,0 mil. Sk na nákup techniky neodporúča akceptovať. Vybavenie nových pracovníkov technikou je treba riešiť  až v nadväznosti na zvýšenie odsúhlasenia zvýšeného počtu pracovníkov.

	Ústavný súd 
	Požadujú zvýšenie výdavkov o 2,3 mil. Sk, z toho na mzdy o 1,4 mil. Sk a na odchodné 868 tis. Sk.

	Najvyšší súd
             Uplatňuje zvýšenie bežných výdavkov o 2,4 mil. Sk na súdnu radu a užívanie kancelárskych priestorov.

	Generálna prokuratúra
	Konštatuje, že na zabezpečenie prevádzkyschopnosti prokuratúry je nevyhnutné zvýšiť limit výdavkov na tovary a ďalšie služby na rok 2004 v porovnaní s rokom 2003 minimálne o 35 %, resp. o 31 mil. Sk.
	MF SR konštatuje, že okrem 5 % zvýšenie výdavkov na tovary a ďalšie služby zvýšilo výdavky kapitoly o 5,2 mil. Sk na pripravovaný zákon o špeciálnom prokurátorovi. 
Navrhuje prehodnotiť návrh na realizáciu úlohy C.11 uznesenia vlády (neuplatniť v roku 2004 ďalší plat prokurátorom za mesiac november).
		
	Najvyšší kontrolný úrad
	Požaduje zvýšiť bežné transfery o 60,0 tis. Sk (10 tis. Sk na 100 % nárast členského príspevku organizácii EUROSAI a 50 tis. Sk na zabezpečenie príspevku k nemocenskému).  Ďalej požaduje zvýšiť počet pracovníkov o 9 osôb (zriadenie 8 štátnozamestnaneckých miest na odbore kontroly európskych fondov a 1 miesto metodika).

	Ministerstvo zahraničných vecí 
	Rozporuje úlohu v príjmoch kapitoly, pretože čistý zisk SSDZ a.s. v roku 2003 predstavuje 3,4 mil. Sk. 
	Výdavky žiada zvýšiť o 256,5 mil. Sk.
	Žiada zvýšiť počet zamestnancov o 31 osôb a mzdové výdavky o 19,5 mil. Sk (k tomu poistné 2 mil. Sk).
	Tovary a ďalšie služby požaduje zvýšiť o 62 mil. Sk (v tom 25 mil. Sk náhrady spojené s pobytom detí, 13,5 mil. Sk  výdavky spojené s nárastom počtu pracovníkov, 10,5 mil. Sk spojených s pôsobením zamestnancov v zahraničí, rozšírenie misie SR pri NATO 8 mil. Sk), bežné transfery o 173,0 mil. Sk (zvýšenie príspevkov a projektov oficiálnej rozvojovej pomoci).
	MF SR konštatuje, že v rámci kvantifikácie základného limitu výdavkov kapitoly už zvýšilo výdavky na misiu pri EÚ a OECD o 28 mil. Sk. MF SR odporúča výdavky na oficiálnu rozvojovú pomoc zvážiť v rámci použitia rezervy na prioritné projekty a výdavky

	Ministerstvo obrany 
	Žiada vyčleniť výdavky zodpovedajúce 2 % tvorby HDP a v bežných výdavkoch na výskum a vývoj premietnuť transformáciu vojenských výskumných ústavov na príspevkové organizácie. 
Konštatuje, že bez dostatočného časového priestoru nie je rezort schopný predložiť návrh rozpočtu, ktorý bude výsledkom obranného plánovania. Preto požaduje doplniť návrh uznesenia, ktorý mu umožní predložiť na rokovanie vlády návrh Programového plánu rezortu MO SR na roky 2004 - 2009 spolu s návrhom rozpočtu rozpočtovej kapitoly a návrhom rozvojových kapitol na rok 2004 do 17. septembra 2003.
	Stanovisko MF SR k zmene uznesenia – viď všeobecná časť vyhodnotenia.
	Bežné výdavky na výskum a vývoj sú bez zmeny pre neujasnenosť postupu transformácie v súčasnosti rozpočtových organizácií - vojenských výskumných ústavov. 

	Ministerstvo vnútra 
	Spolu rezort požaduje zvýšenie limitu výdavkov o 4,9 mld Sk. 

	Sekcia verejnej správy		
	Zásadne nesúhlasí s úlohou návrhu uznesenia vlády, (realizovať presun správnych agend na okresné a krajské úrady bez nárokov na štátny rozpočet). Predpokladá prijatie pracovníkov, obnovu techniky a dokladov. 
	MF SR navrhuje upravené znenie úlohy uznesenia vlády. 
	MV SR žiada, aby boli výdavky súvisiace s prípravou a realizáciou volieb a referenda rozpočtované v rámci kapitoly VPS a nie v rámci limitu výdavkov kapitoly (z dôvodu hrozby znepružnenia procesu poukazovania prostriedkov).
 MF SR konštatuje, že argumentácia MV SR nie je opodstatnená, pretože by už v návrhu rozpočtu malo výdavkové tituly rozpočtovať pre jednotlivé subjekty podľa rozpočtovej klasifikácie. Potom pri čerpaní prostriedkov nebude potrebné vykonávať zo strany MF SR rozpočtové opatrenia.
	Spolu sekcia požaduje zvýšenie výdavkov štátneho rozpočtu o 1,7 mld Sk, z toho najviac na presun správnych agend (598,1 mil. Sk), civilnú ochranu (393 mil. Sk), hasičský a záchranný zbor (383,2 mil. Sk), informatizáciu špecializovanej štátnej správy (120 mil. Sk). 
	MF SR konštatuje, že požadované výdavky na horskú záchrannú službu sa budú delimitovať z MP SR. Časť výdavkov na činnosť archívov sa bude delimitovať z okresných úradov. MF SR konštatuje, že MV SR predložilo zmenenú požiadavku na krytie výdavkov pre Fujistsu a Telenor (zníženie o 110 mil. Sk), ktoré MF SR odporúča použiť na krytie časti požiadaviek MV SR (okrem výdavkov na mzdy)	
	MF SR odporúča zaradiť na rozhodnutie vlády SR potrebu zabezpečenia projektu „Koncepcia vyrozumenia a varovania obyvateľstva SR do roku  2010“ v sume 300,0 mil. Sk. 

	Všeobecná sekcia
	V súhrne požaduje zvýšenie limitu výdavkov (vrátane rozvojových projektov) o viac ako 3,2 mld Sk (zásadná požiadavka).
	Z toho zvýšenie miezd a platov (vrátane poistného) by malo dosiahnuť 1,1 mld Sk (najmä zvýšenie hodnostného príplatku na služobné príjmy policajtov). 
	Tovary a ďalšie služby žiada zvýšiť o 110 mil. Sk (najmä z dôvodu zvýšenia cien energií, zvýšených nákladov na Migračný úrad).
	Na transfery požaduje zvýšenie o 519,8 mil. Sk (najmä z dôvodu úhrad dávok výsluhového zabezpečenia, ako aj prvej etapy scivilnenia, resp. príplatok k nemocenskému). 
	Kapitálové výdavky požaduje zvýšiť o 200 mil. Sk (doplnenie a obmena automobilovej techniky v počte 500 kusov osobných vozidiel).
	Na rozvojové projekty navrhuje vyčleniť takmer 1,3 mld Sk. Z toho na projekt vydávania nových cestovných dokladov 320 mil. Sk, rádiovú sieť štátnej správy SITNO 471 mil. Sk a na záchytné tábory pre azylantov 88,9 mil. Sk. 
	MF SR konštatuje, že zohľadnenie požiadaviek by znamenalo zvýšenie bežných výdavkov o 16,6 %. V predchádzajúcich rokoch sa v rozpočte všeobecnej sekcie dodatočne zvyšovali výdavky na tovary a ďalšie služby o 150 – 200 mil. Sk a počas roka bola značná časť týchto výdavkov presunutá do kapitálových výdavkov. 
MF SR ďalej konštatuje, že ak zdroje osobitných účtov nepostačujú na krytie sociálneho zabezpečenia (najmä odchodného), mal by rezort zvážiť zosúladenie týchto potrieb s možnosťami osobitných účtov. Pôvodná predstava o tom, že odvody poistného z nadpriemerne odmeňovaných príslušníkov budú postačovať na krytie uvedených dávok, sa ukazuje ako nereálna a rezort požaduje dodatočných 500 mil. Sk.  
	MF SR konštatuje, že do akcií, o realizácii ktorých má rozhodnúť vláda, navrhuje zaradiť i výdavky na Rádiovú sieť štátnej správy. Ostatné požiadavky je potrebné riešiť prerozdelením kapitálových výdavkov navrhovaného pre sekciu v sume 1083,8 mil. Sk.

	Ministerstvo spravodlivosti 
	Sekcia všeobecnej správy
	Rozporuje navrhnutý limit výdavkov na mzdy a platy a zámer neuplatniť 14. plat pre sudcov a ďalší plat pre zamestnancov...Ako zásadný rozpor označuje návrhu uznesenia vlády  - zákonom o štátnom rozpočte určovať termín účinnosti a percentuálne zvýšenie základného platu sudcu a v roku 2004 neuplatniť ďalší plat za mesiac november.
	Tovary a ďalšie služby navrhuje zvýšiť o 260 mil. Sk (na pokračovanie projektov a nové úlohy rezortu). Zvýšenie bežného transferu nekvantifikuje.
	MF SR konštatuje, že okrem 5 % zvýšenia výdavkov na tovary a ďalšie služby zvýšil limit kapitoly o 20 mil. Sk s účelovým určením na realizáciu pripravovaného zákona o špeciálnom prokurátorovi a súde.
	Na kapitálové výdavky - na pokračujúce projekty a nové úlohy rezortu požadujú nárast minimálne o 200 mil. Sk. 
	
	Zbor väzenskej a justičnej stráže
	V súhrne požaduje zvýšenie výdavkov o takmer 500 mil. Sk. Rozhodujúcim argumentom je nárast počtu odsúdených  v roku 2004 približne o 1000 osôb a povinné úlohy väzenstva súvisiace s uzavretými medzinárodnými zmluvami.
	Mzdy a platy požaduje zvýšiť o 225,4 mil. Sk , resp. o 217 osôb (z toho 208 osôb nárast počtu príslušníkov, zabezpečenie zmluvy so Svätou stolicou 20 osôb, nárast počtu príslušníkov z dôvodu nových úloh v oblasti rozpočtu a financovania 19 osôb, koncepcie informatiky 19 osôb a úspora miest z titulu optimalizácie počtu sudcov o 49 miest). 
	Na raste mzdových prostriedkov sa sumou 170 mil. Sk má podieľať zvýšenie mzdových prostriedkov z dôvodu zvýšenia hodnostného príplatku na úroveň vojakov.
	Tovary a ďalšie služby navrhuje zvýšiť o 77,6 mil. Sk v dôsledku nárastu počtu väzňov. 
	Kapitálové výdavky požaduje zvýšiť o 115,5 mil. Sk, z toho: 70 mil. Sk na rekonštrukciu ústavov z titulu zvýšenia kapacít pre obvinených, 15 mil. Sk na nevyhnutné rekonštrukcie súvisiace s úpravou sociálnych zariadení na celách (uznesenie vlády) a 30,5 mil. Sk na výstavbu služobných bytov. 
	MF SR konštatuje, že v súvislosti s nárastom počtu odsúdených zohľadnilo v rozpočte 2004 naviac 15,0 mil. Sk na stravu a stravnú jednotku a na pripravovanú novelu Trestného zákona (3x a dosť) 17,7 mil. Sk, pričom v rámci dopadu je zohľadnené i čiastočné zvýšenie počtu odsúdených. Celkom sa zvýšila táto kategória o 77,1 mil. Sk. 
Zvýšenie prostriedkov na vybudovanie nových priestorov pre narastajúci počet obvinených je možné riešiť prerozdelením prostriedkov stanovením priorít ( napr. na úkor riešenia ubytovne v Mlynskej doline, resp. zariadenia v Rimavskej Sobote, kde sú problémy so začatím realizácie stavby z dôvodu dlhého preverovania dodávateľa stavby zo strany NBÚ).
Na výstavbu služobných bytov pre vybraných pracovníkov štátnej správy sa účelovo nerozpočtujú v žiadnej kapitole finančné prostriedky.

	Slovenská informačná služba
	Stanovisko má označenie „vyhradené“, preto ho MF SR v rámci vyhodnotenia  medzirezortného pripomienkového konania podrobnejšie nešpecifikuje. SIS požaduje zvýšenie limitu výdavkov o 334,6 mil. Sk, z toho bežné 59,4 mil. Sk a kapitálové 275,2 mil. Sk
	
	Ministerstvo pre správu a privatizáciu národného majetku 
	K návrhu Východísk.. nemá pripomienky.

	Ministerstvo životného prostredia
	Konštatuje, že požiadavky kapitoly (bez spolufinancovania PHARE a ISPA) sú rozpočtovo kryté na cca 45 %.
Rozparuje navrhovaný limit výdavkov (skreslený najmä limitom kapitálových výdavkov). Tovary a ďalšie služby požaduje zvýšiť o 11,4 mil. Sk. O 19 mil. Sk žiada zvýšenie výdavkov na zastupovanie SR vo výboroch a pracovných skupinách EK...Žiada vyčleniť prostriedky na implementáciu a presadzovanie smerníc EÚ v sume 1,3 mld Sk. Na majetkovú ujmu v súvislosti so zákonom o ochrane a krajiny požaduje rezort 200 - 300 mil. Sk (i napriek tomu, že sa navrhuje novelizovať zákon tak, aby si nevyžiadal nároky na štátny rozpočet). Žiada špecifikovať výdavky na 41 pracovníkov na zabezpečenie stráže ochrany prírody.

	Ministerstvo zdravotníctva
	Na základe rokovania s MF SR sa zvýšilo poistné platené štátom a rozpočtovaný objem kapitálových výdavkov pre zdravotníctvo na úroveň predpokladanej inflácie.
	 
	Ministerstvo školstva
	Požaduje zvýšenie dotácie pre vysoké školy o 1,3 mld Sk. 
	Požaduje vyčleniť 50 mil. Sk na nové učebnice. MF SR konštatuje, že na nové učebnice sa v základni uvažuje s 200 mil. Sk (v rozpočte na rok 2002 sa rozpočtovalo 156,3 mil.Sk).
	Zvýšenie výdavkov na tovary a ďalšie služby nepovažuje za dostatočné (najmä po zohľadnení výdavkov na multilicenčnú zmluvu)
	Nesúhlasí so znížením kapitálových výdavkov o 100,0 mil. Sk.
	Na realizáciu úloh vyplývajúcich z uznesení vlády (diskriminácia, rasizmus, xenofóbia, antisemitizmus, intolerancia...) požaduje rezort 31,5 mil. Sk.  
	Konštatuje, že je potrebné zvýšiť rozpočet, alebo účelovo stanoviť výdavky na regionálne školstvo o 250 mil. Sk (z toho v rozpočtoch krajských úradov 223 mil. Sk a v kapitole MŠ SR 27 mil. Sk). 
Zásadne nesúhlasí s objemom finančných prostriedkov navrhovaných pre rok 2004 na vedu a techniku za SR, ani s objemami výdavkov v jednotlivých rozpočtových kapitolách. 
Žiada zapracovať do materiálu medziročný nárast výdavkov na vedu a techniku  oproti roku 2003 o 1,2 mld. Sk, čo znamená zvýšenie oproti navrhovanému limitu o 1 mld Sk, z toho bežné výdavky o 778,9 mil.  Sk a kapitálové výdavky o 246,4 mil. Sk. Z tohoto nárastu má byť podstatná časť premietnutá do kapitoly Ministerstva školstva SR. Súčasne sa majú vykonať zmeny vo výdavkoch na vedu a techniku v jednotlivých rozpočtových kapitolách, čo nie je odôvodnené.
Zásadne nesúhlasí so štruktúrou nárastu výdavkov na vedu a techniku týkajúcich sa výdavkov na výskum a vývoj (mzdy, výskum a vývoj na vysokých školách a Agentúru na podporu vedy a techniky). Žiada štruktúru nárastu dopracovať podľa záväzných ukazovateľov výdavkov na vedu a techniku podľa zákona č. 132/2002 Z.z. o vede a technike.
	MF SR  neodporúča akceptovať zvýšenie výdavkov na vedu a techniku zo 4,2 mld Sk v roku 2003 na 5,4 mld Sk v roku 2004, resp.  oproti východiskám o 1,0 mld Sk. 
MF SR nesúhlasí s argumentáciou o znížení kapitálových výdavkov: o definitívnom rozsahu kapitálových výdavkov rozhodne vláda v rámci rozdelenia rezervy, najmä po posúdení  výdavkov na Novostavbu centra vedecko - technických informácií v Bratislave. 
Okrem uvedeného MF SR konštatuje, že verejné vysoké školy by si mali na financovanie časti investičných potrieb vytvárať i vlastné zdroje.

	Ministerstvo práce, sociálnych vecí a rodiny 
	Vznieslo zásadnú pripomienku ku gestorstvu úlohy C.1. Navrhuje, aby úlohu gestorovalo MF SR (zrušenie poskytovanie príspevku zo štátneho rozpočtu na výberovú a detskú rekreáciu organizovanú odborovými organizáciami).
	Vo vzťahu k úlohe C.3. upozorňuje, že nie je príslušné na úpravu platových pomerov ústavných činiteľov.
	Zásadne nesúhlasí so zvyšovaním prebytku rozpočtu NÚP z 1,65 mld Sk v roku 2003 na 2,5 mld Sk v roku 2004 s argumentáciou, že podľa prepočtov NÚP bude potreba finančných prostriedkov na aktívnu politiku zamestnanosti vyššia o 1,59 mld Sk (spolu 4,1 mld Sk).

	Ministerstvo kultúry
	Sumu, o ktoré požaduje celkovo zvýšiť výdavky kapitoly jednoznačne nešpecifikuje, smeruje však k úrovni 1,7 mld Sk.
	Výdavky pre rozpočtové organizácie rezortu navrhuje zvýšiť o 132,4 mil. Sk, z toho 126,4 mil. Sk na bežné výdavky a 6,0 mil. Sk na kapitálové výdavky. V tom žiada zvýšiť mzdové výdavky o 9,6 mil. Sk a tovary a ďalšie služby o 87 mil. Sk. Počet pracovníkov navrhuje zvýšiť o 51 osôb.
	Bežné transfery pre príspevkové organizácie navrhuje zvýšiť o 391 mil. Sk (na činnosť príspevkových organizácií a podporný grantový systém) a bežný transfer pre položku 642 o 150 mil. Sk. 
	Na kapitálové výdavky požaduje zvýšenie limitu o 970,2 mil. Sk (SNG Bratislava 40 mil. Sk, Štátna opera Banská Bystrica 90 mil. Sk a Novostavba SND 821 mil. Sk). 
MF SR odporúča realizáciu uvedených investičných akcií posúdiť v rámci použitia rezervy na prioritné projekty a výdavky. Rovnako MF SR navrhuje v rámci tejto rezervy posúdiť požiadavku na zariadenie zrekonštruovanej Univerzitnej knižnice (17,4 mil. Sk).
	
	Ministerstvo hospodárstva
	Rozporuje limit výdavkov na dotácie nefinančným subjektom v rozsahu 80 mil. Sk (ide o výdavky na podporu cestovného ruchu  realizované prostredníctvom SZRB, rozpočtované v minulom roku vo VPS). 
	MF SR konštatuje, že na rozdiel od predchádzajúcich rokov neurčuje ministerstvu hospodárstva, koľko prostriedkov má vyčleniť na jednotlivé dotácie nefinančným subjektom. Medziročne navrhuje zvýšenie objemu týchto dotácií o 37,9 mil. Sk s tým, že MH SR navrhne štruktúru týchto dotácií pri zachovaní celkového limitu dotácií a zabezpečení financovania vecne príslušných výdavkových titulov rozpočtovaných v minulom roku vo VPS.  Pre vyjasnenie tohto postupu bol doplnený text východísk.
	MH SR navrhuje zvážiť príslušnosť MPSVR SR na plnenie úlohy C.4 návrhu uznesenia vlády a následné zapracovanie výdavkov v sume 44,1 mil. Sk do tejto kapitoly.
	
	Ministerstvo pôdohospodárstva
	Limit výdavkov na mzdy a platy navrhuje zvýšiť o 40 mil. Sk (166 osôb) v súvislosti so zriadením Pôdohospodárskej platobnej agentúry. Prevádzkové výdavky pre agentúru navrhuje rezort  zabezpečiť v sume 33 mil. Sk.

	Ministerstvo výstavby a regionálneho rozvoja
	Odporúča znížiť výdavky na štátnu prémiu v stavebnom sporení a hypotekárne úvery (spolu o 500 mil. Sk). Výdavky na program rozvoja bývania navrhuje zvýšiť o 1,5 mld Sk, pričom požiadavka na štátny rozpočet by po znížení výdavkov na štátnu prémiu a hypotekárne úvery predstavovala 1 mld Sk.  
	Rozporuje objem prostriedkov vyčlenených na štrukturálne fondy zo sumy 62,1 mil. Sk na 422,9 mil. Sk. 
	V oblasti výdavkov na vedu a techniku požaduje zvýšenie zo sumy 25,1 mil. Sk na 57,8 mil. Sk (o 32,6 mil. Sk). 
	Počet pracovníkov navrhuje zvýšiť o 63 osôb. Na tento počet pracovníkov je potrebné vyčleniť 13,4 mil. Sk.
	Spolu kapitola navrhuje zvýšiť limit výdavkov (okrem výdavkov na bytovú výstavbu) o 67,2 mil. Sk. 
	MF SR konštatuje, že v návrhu limitu výdavkov je zapracované zvýšenie počtu zamestnancov o 21 na zabezpečenie administratívnych kapacít v súvislosti so vstupom do EÚ.

	Ministerstvo dopravy, pôšt a telekomunikácií 
	Na výstavbu diaľnic a rýchlostných ciest uplatňuje požiadavku v objeme 10,34 mld sk (bez zdrojov EÚ), pričom vo východiskách sa navrhuje 8,5 mld Sk.
	Za neprijateľný považuje i návrh na vyčlenenie 1,2 mld Sk na výstavbu a rekonštrukciu ostatnej cestnej siete. Konštatuje, že z týchto zdrojov nebude možné zabezpečiť preložku štátnej cesty súvisiacej s vodárenskou nádržou Nová Bystrica (1,72 mld Sk). Konštatuje, že 131 mil. Sk vymedzených na dokončenie príjazdových ciest v súvislosti s PSA Peugeot nebude stačiť. 
	Výdavky na údržbu a opravy ciest navrhuje zvýšiť minimálne o 800 mil. Sk. 
	Na výkony vo verejnom záujme v oblasti železničnej dopravy navrhuje vyčleniť o 1 081,0 mil. Sk viac, než sa navrhuje vo východiskách.
	Napriek návrhu na zvýšenie výdavkov na modernizáciu železničných dopravných ciest o 1 mld Sk požadujú obe železničné spoločnosti zvýšenie o ďalšie 2 mld Sk. 
MF SR odporúča realizáciu uvedených požiadaviek posúdiť v rámci použitia rezervy na prioritné projekty a výdavky. 

	Úrad geodézie, kartografie a katastra
	Požaduje zvýšiť limit výdavkov o 452,1 mil. Sk. Z toho mzdy o 18,4 mil. Sk, poistné o 6,9 mil. Sk, tovary a ďalšie služby o 426,8 mil. Sk a kapitálové výdavky o 98 mil. Sk. Argumentuje najmä novými úlohami, ktoré doteraz Úrad nezabezpečoval. 
	
	Štatistický úrad SR
	Požaduje vykonať zmenu v štruktúre limitu výdavkov (z limitu výdavkov na tovary a ďalšie služby vyčleniť kapitálové výdavky a odmeny zamestnancom). Požaduje zvýšiť výdavky kapitoly súvisiace so vstupom do EÚ v objeme 38,4 mil. Sk. 

	Úrad pre verejné obstarávanie
	K návrhu prístupov... nemá zásadné pripomienky.

	Úrad jadrového dozoru 
	Požaduje zvýšenie výdavkov kapitoly o 51,0 mil. Sk, v tom bežné výdavky o 45,1 mil. Sk a kapitálové výdavky o 5,9 mil. Sk. Požiadavky uplatňuje na zvýšenie miezd a odvodov pre zvýšený počet pracovníkov, nových úloh v oblasti rozvoja vedy a techniky, na úhradu dobrovoľného príspevku do Medzinárodnej agentúry pre atómovú energiu vo Viedni, členský príspevok do OECD a zabezpečenie úloh vyplývajúcich zo zákona č. 241/2001 Z. z. o ochrane utajovaných skutočností.....
           MF SR, vzhľadom na zdrojové možnosti ŠR neodporúča požiadavky v navrhovanom rozsahu akceptovať. Požiadavka na riešenie miezd bude riešená súhrnne za všetky rozpočtové kapitoly, ktorých potreby vyplývajúce zo vzťahu k EÚ resp. odporúčaní medzinárodných organizácií sú opodstatnené.
           MF SR požiadavku v sume 10,0 mil. Sk na vedu a výskum odporúča uplatniť na Agentúre na podporu vedy a výskumu, ktorá tieto prostriedky prerozdeľuje a na rok 2004 sa jej zvyšuje rozpočet o 100,0 mil. Sk.

	Úrad priemyselného vlastníctva

	Rozporuje  rozpočet príjmov kapitoly o 700 tis. Sk 
	MF SR neodporúča akceptovať, príjmy na rok 2004 boli stanovené na základe dosiahnutej skutočnosti na rok 2002.
Uplatňuje zásadnú pripomienku k navrhovanému postupu v mzdovej oblasti.. V rámci administratívnych potrieb požaduje zvýšenie počtu pracovníkov o 2 a adekvátny objem mzdových výdavkov. V rámci bežného transferu požaduje zohľadniť príplatok k nemocenskému a OČR.

	Úrad pre normalizáciu, metrológiu a skúšobníctvo
	K návrhu východísk nemá pripomienky.

          Úrad pre štátnu službu 
             Zvýšenie celkových výdavkov o 36,2 mil. Sk. Z dôvodu osobitného postavenia úradu, požaduje navýšenie miezd a odvodov o 7,9 mil. Sk a výdavky na prevádzku o 3,3 mil. Sk. Kapitálové výdavky navrhuje zvýšiť o 25 mil. na projekty Informačného systému v štátnej službe.
             MF SR konštatuje, že zdroje štátneho rozpočtu neumožňujú zvýšiť výdavky na požadovanú úroveň.

	Protimonopolný úrad SR
	Požaduje nárast počtu pracovníkov o 1 zamestnanca a nárast mzdových výdavkov o 2 mil. Sk, poistného o 756 tis. Sk.

	Národný bezpečnostný úrad
	Navrhovaný limit výdavkov v objeme 254,7 mil. Sk navrhuje zvýšiť na 386,3 mil. Sk.
	Požaduje zvýšiť bežné výdavky o 30,3 mil. Sk. Výdavky na mzdy a platy požaduje zvýšiť o 22,4 mil. Sk (zásadná pripomienka), na poistné o 3,0 mil. Sk a tovary a ďalšie služby o 4,9 mil. Sk
	Kapitálové výdavky navrhuje zvýšiť o 100 mil. Sk. Zvýšenie zdôvodňuje potrebou finančného zabezpečenia pripravovanej“ koncepcie rozvoja šifrovej ochrany informácií v Slovenskej republike“ v sume 70,5 mil. Sk ( systém utajenej komunikácie ústavných a vládnych činiteľov , certifikačné pracoviská) a na stavebné úpravy pre objekt Brunovce v sume 36,0 mil. Sk (budovanie záložného vojnového pracoviska).
MF SR konštatuje, že zdrojové možnosti štátneho rozpočtu nedovoľujú riešiť navrhované nové úlohy, ktoré neboli zatiaľ schválené vo vláde SR.

	Správa štátnych hmotných rezerv
	Bežné výdavky požaduje zvýšiť o 320 mil. Sk, t.j. o viac ako 90 %. 
	Kapitálové výdavky navrhuje zvýšiť o 815 mil. Sk najmä z titulu budovania núdzových zásob ropy a ropných výrobkov na 90 dní. 
MF SR konštatuje, že na tento účel sa v kapitole rozpočtuje 350 mil. Sk.

	Slovenská akadémia vied
	Konštatuje, že rozdiel medzi návrhom východísk a rozpočtom výdavkov, ktorá SAV vykvantifikovala v nadväznosti na Koncepciu štátnej vednej a technickej politiky predstavuje 250 mil. Sk. 	
	MF SR konštatuje, že okrem výdavkov rozpočtovaných v kapitole SAV sa v ďalších štyroch kapitolách rozpočtujú účelové prostriedky na štátne programy výskumu a vývoja v sume 755,1 mil. Sk, na riešení ktorých sa môže zúčastniť aj SAV.

	Slovenský rozhlas
	Neodporúča prehodnocovať v súčasnosti predpokladanú výšku transferu (v objeme 330,0 mil. Sk) v nadväznosti na novelu zákona o koncesionárskych poplatkoch.
	Poukazuje na skutočnosť, že sa pre SRo neuvažuje s kapitálovým transferom, i keď je do programu verejných prác zaradená stavba "Rekonštrukcia hlavnej budovy SRo" v celkovom objeme 195,5 mil.Sk. 

	Slovenská televízia 
	Navrhovaný príspevok zo štátneho rozpočtu (bežný transfer) v sume 370,0 mil.Sk nebude ST požadovať za predpokladu, ak s účinnosťou od 1.7.2003 bude schválená novela zákona o koncesionárskych poplatkoch (úprava výšky koncesionárskeho poplatku na 100 Sk a zavedenie povinnosti platiť koncesionárske poplatky vo výške 50 Sk v súčasnosti oslobodeným dôchodcom). 

	Tlačová agentúra
	Navrhuje rozpočtovať bežný transfer na úrovni 65 mil. Sk, čo je viac oproti východiskám o 25 mil. Sk. Konštatuje, že rozpočet v objeme 40 mil. Sk veľmi negatívne ovplyvní činnosť a prevádzku agentúry v roku 2004.

Krajské úrady

	Požadujú zvýšiť výdavky oproti východiskám 2004 o 4,8 mld Sk, z toho bežné výdavky 4,2 mld Sk a kapitálové výdavky 618,8 mil. Sk. 
	Veľkú časť z požiadaviek na bežné výdavky tvoria  sociálne dávky vo výške 2,5 mld Sk. Z vecných výdavkov predkladajú požiadavky na zabezpečenie zvýšených cien energií, prevencie kriminality, drogových závislostí, sanácie zosuvu pôdy a iné. Ďalšie požiadavky sú  na pokrytie výdavkov, ktoré vyplývajú z niektorých nových zákonných úprav ako napr. zákon o Integrovanom záchrannom systéme, zákon o odpadoch, nariadenie vlády o obsahu a rozsahu odborného vzdelávania pre pracovníkov štátnej služby. 
	V rámci kapitálových výdavkov predkladajú najmä požiadavky na riešenie havarijných situácií v špecializovaných školách a zariadeniach sociálnej starostlivosti ako aj na nové zákonné úpravy (integrovaný záchranný systém).
	MF SR odporúča požiadavky krajov prehodnotiť až po doriešení delimitácií z dôvodu prechodu pôsobností na obce a VÚC a doriešenia postavenia okresných úradov. Upozorňuje, že v niektorých krajoch sú v požiadavkách zahrnuté aj prídavky na deti, ktoré sú vo východiskách 2004 rozpočtované v kapitole Ministerstva práce, sociálnych vecí a rodiny SR a budú dopracované v ďalších etapách prác návrhu štátneho rozpočtu na rok 2004. 

	Vyššie územné celky

Vyššie územné celky vo svojich pripomienkach k návrhu východísk štátneho rozpočtu na rok 2004 upozorňujú a nesúhlasia najmä s:

a) prípravou novely zákona o verejnej službe, ktorá bude mať za následok pozastavenie ďalšieho platu zamestnancov vo verejnej službe,
	b)  všeobecne upozorňujú na to, že 5 % -tné zvýšenie prevádzkových výdavkov, a to hlavne na úseku školstva a sociálneho zabezpečenia, je vzhľadom na nárast cien energií a ostatných tovarov a služieb nepostačujúce a žiadajú ich zvýšenie,
c)	osobitne upozorňujú na problematiku financovania výkonov vo verejnom záujme –  vykrytie strát pre dopravcov (SAD), kde na základe uvedeného rozpočtu sa zabezpečuje pokrytie výkonov cca na 60 - 70 %,
d)	ďalej upozorňujú na potrebu zvýšenia dotácií na kapitálové výdavky  na riešenie 
naliehavých potrieb vyšších územných celkov a nedoriešené financovanie v oblasti zdravotníctva.

MF SR odporúča v rámci posúdenia prioritných výdavkov zvážiť  riešenie finančného vykrytia výkonov vo verejnom záujme SAD. Vo východiskách na rok 200č je financovanie zdravotníckych zariadení delimitovaných do VÚC riešené zvýšením objemu kapitálových výdavkov v  ume 1 150,0 mil. Sk v kapitole Súhrnný finančný vzťah k VÚC a obciam (presunom z kapitoly MZ SR)

Združenie miest a obcí Slovenska

Navrhuje, aby pri určení výšky podielových daní sa uplatnilo aj ďalšie kritérium – kvantifikácia dopadu Kolektívnej dohody na rozpočty obcí na rok 2004.

MF SR neodporúča akceptovať uvedený návrh. Kvantifikácia dotačných vzťahov sa vykonala za pracovníkov, ktorí prešli do pôsobnosti obcí zo štátnej správy. Nároky pôvodných zamestnancov obcí treba riešiť v rámci vlastných príjmov obcí vrátane  navrhovaného zvýšenia podielových daní.

ZMOS zásadne nesúhlasí s navrhovaným prístupom k tvorbe rozpočtu kapitoly Súhrnný finančný vzťah z dôvodu, že ako východisková úroveň bol stanovený schválený rozpočet na rok 2003, ktorý podľa ZMOS je nedostatočný. V rámci uvedeného požaduje najmä:

* zvýšiť východiskovú úroveň rozpočtu o 129,9 mil. Sk, ako dopočet 5 % nárastu tovarov    a ďalších služieb v roku 2003 oproti roku 2002

* garantovať výšku finančných prostriedkov na úsek školstva podľa zákona o financovaní škôl a školských zariadení (č. 506/2001 Z.z.),

MF SR odporúča požiadavku ZMOS-u v tejto etape prác ponechať ako otvorenú. V súčasnosti MŠ SR v spolupráci s krajskými a okresnými úradmi vykonáva nápočet výšky dotácie na úsek školstva na rok 2003 s predpokladaným výstupom pre MF SR  do konca apríla 2003. Nadväzne na uvedenú kvantifikáciu, navrhujeme rozhodnúť o prípadnom prehodnotení výšky dotácie na úsek školstva na rok 2004 v ďalšej etape rozpočtových prác.      

Vyhodnotenie pripomienkového konania k časti „Rozpočtové vzťahy SR a Európskeho spoločenstva“ návrhu východísk štátneho rozpočtu na rok 2004

Počet vznesených pripomienok: 25
Počet akceptovaných pripomienok: 10
Počet neakceptovaných pripomienok 15, z toho počet zásadných:5
Zásadné pripomienky uplatnilo: Ministerstvo hospodárstva SR, Ministerstvo práce, sociálnych vecí a rodiny SR, Ministerstvo pôdohospodárstva SR a Zväz poľnohospodárskych družstiev a obchodných spoločností SR

Pripomienky	Typ	Stanovisko MF SR	
Úrad vlády SR, podpredseda vlády SR pre európsku integráciu a pre ľudské a menšinové práva		Nezaslané.	
Úrad vlády SR		Nezaslané.	
Úrad vlády SR, odbor vládnej agendy 		Nezaslané.	
Ministerstvo dopravy, pôšt a telekomunikácií SR			
Pri štrukturálnych operáciách navrhujeme uplatňovať spolufinancovanie z úverov EIB.	O	Akceptuje sa. Konštatovanie o zabezpečení spolufinancovania prostredníctvom čerpania úverov od EIB bolo zapracované, bez vymedzenia detailných úverových rámcov.	
Navrhujeme zvýšenie spolufinancovania ISPA zo ŠR pre projekty železničné na 2 436 mil. Sk a projekty cestné na 413 mil. Sk.   
	O	Neakceptuje sa. Pri železničných projektoch bolo spolufinancovanie očistené od iných nárokov, ktoré nezohľadňovali stanovený pomer medzi financovaním z ES a zo ŠR. Predfinancovanie projektov ISPA sa bude zabezpečovať z rezervy v kapitole VPS. Prerokované a schválené dňa 27.3.2003.	
Navrhujeme zmenu spolufinancovania Kohézneho fondu na 287 mil. Sk	O

	Neakceptuje sa. Odhady vychádzajú z metodológie EK,  ktorá zohľadňuje dlhý schvaľovací proces projektov Kohézneho fondu a počíta s vyplatením zálohovej platby iba pre 1 až 2 projekty v roku 2004. Prerokované a schválené dňa 27.3.2003. 	
Navrhujeme zvýšenie spolufinancovania PHARE z VPS na 90,436 mil. Sk	O
	Spolufinancovanie bolo stanovené na úrovni 85 764 mil. Sk. Prerokované a schválené dňa 27.3.2003.  	
Ministerstvo kultúry SR		Bez pripomienok.	
Ministerstvo hospodárstva SR			
Navrhujeme zvýšenie limitu výdavkov o účelové prostriedky určené na spolufinancovanie štrukturálnych fondov.	Z	Neakceptuje sa. Spolufinancovanie povstupových príjmov z ES sa zabezpečí zo zdrojov príslušných rozpočtových kapitol podieľajúcich sa na ich realizácii bez zvýšenia výdavkov týchto rozpočtových kapitol. Prerokované dňa 27.3.2003. Ministerstvo hospodárstva SR trvá na zásadnej pripomienke. 
Upozorňujeme, že podiel spolufinancovania zo ŠR je pri SOP Priemysel a služby príliš vysoký, kým podiel súkromných zdrojov je o cca polovicu nižší. Na zasadnutí Rady vlády pre regionálnu politiku dňa 4.3.2003 bol zástupca na uvedený nedostatok upozornený, napriek tomu pri zmene finančných plánov SOP sa spolufinancovanie zo ŠR bolo ešte o 7 mil. EUR zvýšené.  	
Navrhujeme zmenu čerpania z ERDF na 1 398,60 mil. Sk.	O	Neakceptuje sa. Čiastka 1 398,60 Sk predstavuje maximálny záväzok zo strany EK v roku 2004 a nie očakávané reálne čerpanie. Upozorňujeme na pravidlo N+2, podľa ktorého možno čerpať zo záväzku ešte ďalšie 2 roky po jeho schválení. Pripomienka nezohľadňuje bežné ceny, ale počíta so stálymi cenami roku 1999. Prerokované a schválené dňa 27.3.2003.  	
Navrhujeme zmenu spolufinancovania štrukturálnych fondov zo ŠR na 375,48 mil. Sk.	O	Neakceptuje sa. Čiastka 375,48 Sk predstavuje maximálny záväzok zo strany ŠR v roku 2004 a nie očakávané reálne čerpanie. Upozorňujeme na pravidlo N+2, podľa ktorého možno čerpať zo záväzku ešte ďalšie 2 roky po jeho schválení. Pripomienka nezohľadňuje bežné ceny, ale počíta so stálymi cenami roku 1999. Prerokované a schválené dňa 27.3.2003.  	
Žiadame zabezpečenie prevádzkových nákladov implementačných agentúr pri štrukturálnych fondoch, vrátane Interregu vo výške 7 % z celkového objemu implementovaných prostriedkov	Z	Neakceptuje sa. Aplikovaním nariadenia Rady 2000/1685/ES môžu byť určité prevádzkové náklady pokryté z technickej pomoci zo zdrojov EK. Požadovaný podiel 7 % z celkového objemu implementovaných prostriedkov na prevádzkové náklady považujeme za nereálne vysoký podiel, ktorý nevychádza zo žiadnych právnych predpisov ES. Prerokované dňa 27.3.2003. Ministerstvo hospodárstva SR trvá na zásadnej pripomienke.  	
Navrhujeme zmenu údajov a pomerov k Interregu. 	O	Akceptuje sa. Text bol zmenený.	
Navrhujeme rozčlenenie PHARE podľa jednotlivých kapitol	O	Akceptuje sa. Tabuľka je súčasťou prílohy.	
Navrhujeme zosúladenie SOP Priemysel a služby	O	Akceptuje sa. Tabuľky boli zmenené.	
Ministerstvo školstva SR		Bez pripomienok.	
Ministerstvo spravodlivosti SR		Bez pripomienok.	
Ministerstvo zahraničných vecí SR		Bez pripomienok.	
Ministerstvo zdravotníctva SR
Navrhujeme doplnenie komunitárneho programu „Verejné zdravotníctvo“ do komunitárnych programov vnútorných opatrení a zohľadnenie povinnosti platenia ročného vkladu.  	
O	
Čiastočne sa akceptuje. Komunitárny program „Verejné zdravotníctvo“ bol zaradený  do vnútorných opatrení. V zmysle Prístupovej zmluvy, časť 4., hlava 1, článok 32 od 1.1.2004 SR už nebude ako doteraz prispievať do programov osobitnými finančnými príspevkami (napr. komunitárne programy), ale formou odvodov vlastných zdrojov do všeobecného rozpočtu ES. Bude mať plnoprávnu účasť v programoch bez ohľadu na to, že do rozpočtu ES začne prispievať až od 1.5.2004. Prerokované a schválené dňa 27.3.2003.  	
Ministerstvo výstavby a regionálneho rozvoja SR		Bez pripomienok.	
Navrhujeme zmenu údajov na čerpanie Interreg III A a príslušné spolufinancovanie zo štátneho rozpočtu.	O	Akceptuje sa čiastočne. Podiel Interregu III A na celkovom objeme Interregu a miera spolufinancovania zo ŠR boli zapracované do príslušných tabuliek. Čiastky určené pre ERDFa zároveň pre spolufinancovanie zo ŠR vo finančnej tabuľke Národného rozvojového plánu  v roku 2004 predstavujú maximálny záväzok zo strany ES v roku 2004 a nie očakávané reálne čerpanie. Upozorňujeme na pravidlo N+2, podľa ktorého možno čerpať zo záväzku ešte ďalšie 2 roky po jeho schválení. Pripomienka nezohľadňuje bežné ceny, ale počíta so stálymi cenami roku 1999. Prerokované a schválené dňa 26.3.2003.	
Navrhujeme zmenu čerpania z ERDF na OP Základná infraštruktúra, vrátane spolufinancovania zo  ŠR.	O	Neakceptuje sa. Čiastky určené pre ERDF a zároveň pre spolufinancovanie zo ŠR vo finančnej tabuľke Národného rozvojového plánu  v roku 2004 predstavujú maximálny záväzok zo strany ES v roku 2004 a nie očakávané reálne čerpanie. Upozorňujeme na pravidlo N+2, podľa ktorého možno čerpať zo záväzku ešte ďalšie 2 roky po jeho schválení. Pripomienka nezohľadňuje bežné ceny, ale počíta so stálymi cenami roku 1999. Prerokované a schválené dňa 26.3.2003.	
Ministerstvo práce, sociálnych vecí a rodiny SR 			
Žiadame uvedenie výpočtov v EUR pre porovnateľnosť. 	Z	Neakceptuje sa. Východiská návrhu štátneho rozpočtu používajú výlučne Sk. Prerokované a schválené dňa 27.3.2003.	
Žiadame zmenu tabuliek čerpanie z ESF a spolufinancovania ESF zo štátneho rozpočtu.	Z	Akceptuje sa. Tabuľky boli zmenené. Upozorňujeme, že pôvodný pomer medzi MPSVR SR a MŠ SR bol zmenený až po predložení návrhu východísk ŠR na rok 2004.	
Žiadame poskytovanie metodického usmerňovanie používania výmenného kurzu.	Z	Akceptuje sa. Metodické usmerňovanie bude poskytované MPSVR SR , ale nie je súčasťou tohto materiálu. Prerokované a schválené dňa 1.4.2003. 	
Ministerstvo pôdohospodárstva SR			
Žiadame upraviť časti č. 6 v súlade s negociačnou kapitolou 7 – Poľnohospodárstva a v súlade s tabuľkou v prílohe č. 1.
Žiadame zvýšenie národnej vyrovnávacej platby zo štátneho rozpočtu na úroveň 55 %.	Z	Neakceptuje sa. Navrhnuté čiastky akcentujú reálne možnosti štátneho rozpočtu. Doplatky k priamym platbám na 55 % úrovne ES 15 nie sú povinné.  Prerokované dňa 27.3.2003. MP SR trvá na zásadnej pripomienke.  	
Nesúhlasíme s presunom 20 % záväzkov rozvoja vidieka z EAGGFz  na priame platby. Nárok na celkovú sumu pre rozvoj vidieka 4 544 mil. Sk. 	Z
	Neakceptuje sa. Presun 20 % z rozvoja vidieka zmenší nároky na ŠR o 1 000 mil. Sk, pričom prostriedky určené pre rozvoj vidieka z EAGGFz v roku 2004  sú v porovnaní s rokom 2003 zvýšené o 1 600 mil. Sk aj po presune prostriedkov na priame platby.   Pripomienka nezohľadňuje bežné ceny, ale počíta so stálymi cenami roku 1999. Prerokované dňa 27.3.2003. MP SR trvá na zásadnej pripomienke.     	
Žiadame zosúladiť čerpanie z EAGGF s Národným rozvojovým plánom.	Z	Neakceptuje sa. Čiastka určená pre EAGGF vo finančnej tabuľke Národného rozvojového plánu  v roku 2004 predstavuje maximálny záväzok zo strany ES v roku 2004 a nie očakávané reálne čerpanie. Upozorňujeme na pravidlo N+2, podľa ktorého možno čerpať zo záväzku ešte ďalšie 2 roky po jeho schválení. Pripomienka nezohľadňuje bežné ceny, ale počíta so stálymi cenami roku 1999. Prerokované a schválené dňa 27.3.2003.	
Žiadame zosúladiť spolufinancovania štrukturálnych fondov zo ŠR s Národným rozvojovým plánom.	Z	Neakceptuje sa. Čiastka určená na spolufinancovanie zo ŠR  vo finančnej tabuľke  Národného rozvojového plánu  v roku 2004 predstavuje maximálny záväzok zo strany ES v roku 2004 a nie očakávané reálne čerpanie. Upozorňujeme na pravidlo N+2, podľa ktorého možno čerpať zo záväzku ešte ďalšie 2 roky po jeho schválení. Pripomienka nezohľadňuje bežné ceny, ale počíta so stálymi cenami roku 1999. Prerokované a schválené dňa 27.3.2003.	
Žiadame poskytovanie štátnej pomoci na podporné tituly, ktoré nie sú oprávnené na podporu z ES v objeme 890 mil. Sk. 	Z	Neakceptuje sa. Poskytovanie štátnej pomoci pre podporné tituly, ktoré nie sú oprávnené na podporu z ES, nie je povinnosťou, ale iba možnosťou.  Prerokované dňa 27.3.2003. MP SR trvá na zásadnej pripomienke.  	
Zväz poľnohospodárskych družstiev a obchodných spoločností SR 			
Navrhujeme vysvetliť princíp doplnkovosti	O	Akceptuje sa. Text bol doplnený.	
Navrhujeme popísanie úspory 988 mil. Sk v oblasti poľnohospodárstva. 	O	Neakceptuje sa. Úspora vzniká porovnaním výdavkov kapitoly MP SR v roku 2003 s predpokladanou úrovňou v roku 2004, ktoré sú hradené výlučne zo štátneho rozpočtu. Nadpis nad tabuľkou jednoznačne určuje predmet tabuľky. 	
Žiadame zvýšenie národnej vyrovnávacej platby zo štátneho rozpočtu na úroveň 55 %.	Z	Neakceptuje sa. Navrhnuté čiastky akcentujú reálne možnosti štátneho rozpočtu. Doplatky k priamym platbám na 55 % úrovne ES 15 nie sú povinné.